**Cod numeric de unul**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

-rebeliunea din iris-

\*Criticului Blând\*

timpul lumii a devenit casabil

semnalul de alarmă sfâșie ce-a mai rămas rotund în oameni

neasumată îmbrățișarea se stafidește la jumătate

erodează gestul iubirii

din care firidă să-mi scot râsul căci iată

periodic nu mai știu să merg decât pe riduri a spaimă

mă-ngrijorează mersul melcului cenușiu arterele se revoltă organizează

proteste stradale periferia instituie dictatura maselor

galaxiile din vertebră intră în insolvență

aripa cheamă zadarnic vulturul

să mai nască un prometeu cu ceruri în pântec

anticipez implicarea într-un proces ce se vrea lucid

sub tunică de ascet

deschid ușa zilei comune în afară acolo pare

să se petreacă totul jocul celest mută piesele în rețeaua luminii

restituirea supremă jinduită însetată mereu

totului afară pe litere pe silabe pipăirea fără tăgadă

mereu furându-mi linia orizontului

pretutindeni mi se-ntorc uimite privirile căutător virgin iau cu mine candoarea

ca pe-o armură sub lupa cordului analizez

cine zâmbește atingerilor durerea însingurării în țipăt mut îmbracă secunda

sub cascadă vuietul cărnii strivite și eu unde

ecourile cine absoarbe cui amplifică spațiul locuibil când se fărâmă

sufletul cum își strânge pliurile timpului

sub mușcătura efemerului

palma trecută fără tandrețe peste piatră rănește fără să elibereze

focurile dinlăuntru să îmblânzească izbirea de gratii

dialectica existenței e pumnul în plexul solar

trezirea e doar axioma ființării între predestinare și liberul arbitru

strunit de ochiul văzător a toate

încolțește sămânța unei noi șanse în genunchiul bătătorit de smerenii

nu-mi doresc dulcea ispită liniștea alunecarea în somn

periclitează arhitectura înluminării

doar pe tăișul pumnalului piciorul tăriei găsește esența

ploaia acidă a realității

pe sub care furișez îmbrățișări aseptice străinului din colțul gândului

călește aderența la miracol vindecă răul de înălțime

prea sensibil ochiul trage oblonul să nu-l scrumească lumina

escaladez necunoscutul

umbra capătă contur blochează valva muririi

vigoarea din piatră se strâmtorează dacă jertfa nu rotunjește înțelegerii pupila

pentru ai anihila puterea abisul se privește în ochi